Rådets afgørelse

af 17. november 2003

om nedsættelse af en gruppe, der skal forberede etableringen af agenturet for udvikling af forsvarskapaciteter, forskning, anskaffelse og forsvarsmateriel

(2003/834/EF)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 28, stk. 1,

under henvisning til traktaten om oprettelse af Det Europæiske Fællesskab, særlig artikel 207, stk. 2, og

ud fra følgende betragtninger:

(1) Den 19.-20. juni 2003 pålagde Det Europæiske Råd i Thessaloniki "Rådets relevante organer at tage de nødvendige skridt til i løbet af 2004 at oprette et mellemstatsligt agentur for udvikling af forsvarskapaciteter, forskning, anskaffelse og forsvarsmateriel", der underlægges Rådets myndighed, og som er åbent for deltagelse af alle medlemsstater.

(2) Det fastsættes i udkastet til traktat om en forfatning for Europa, udarbejdet af Det Europæiske Konvent og forelagt for Det Europæiske Råd i Thessaloniki, at der skal oprettes et europæisk agentur for forsvarsmateriel, forskning og militær kapacitet, der skal klarlægge de operationelle behov, fremme foranstaltninger til opfyldelse heraf, bidrage til at påpege og eventuelt iværksætte alle nyttige foranstaltninger til styrkelse af forsvarssektorens industrielle og teknologiske basis, deltage i udformningen af en europæisk kapacitets- og forsvarsmaterielpolitik samt bistå Rådet med at evaluere forbedringen af den militære kapacitet.

(3) Der blev ved afgørelse 2003/664/EF(1) truffet af De Faste Repræsentanters Komité nedsat en ad hoc-gruppe, der skal arbejde for oprettelsen af agenturet.

(4) Der nedsættes en gruppe af eksperter, der skal udføre yderligere forberedende arbejde med henblik på oprettelse af agenturet, jf. Rådets konklusioner af 17.-18. november 2003 og den rapport, der findes i bilaget hertil; denne gruppe skal støtte Rådet og dets kompetente organer i arbejdet med henblik på oprettelse af agenturet -

TRUFFET FØLGENDE AFGØRELSE:

Artikel 1

Der nedsættes herved en oprettelsesgruppe for agenturet, der skal udforme de nærmere betingelser for den operationelle etablering og drift af agenturet for udvikling af forsvarskapaciteter, forskning, anskaffelse og forsvarsmateriel. Mandatet, herunder gruppens opgaver og sammensætning, findes i bilaget til denne afgørelse.

Artikel 2

Gruppen indgår i Generalsekretariatet for Rådet. Det nedsættes af og refererer til generalsekretæren/den højtstående repræsentant.

Artikel 3

De nationale eksperter i gruppen udstationeres af medlemsstaterne og de tiltrædende stater ved Generalsekretariatet for Rådet. Proceduren og kriterierne for udvælgelsen er fastsat i bilaget.

Artikel 4

1. Medlemsstaterne og de tiltrædende stater afholder udgifterne til løn og andre ydelser til deres nationale eksperter, som er udstationeret ved Rådet og er medlemmer af gruppen.

2. Udstationerede EU-tjenestemænd aflønnes af deres institution.

3. Drifts- og administrationsudgifterne til gruppen afholdes af Generalsekretariatet for Rådet i form af en naturalydelse.

Artikel 5

De nationale eksperter, der er udstationeret fra medlemsstaterne og de tiltrædende stater, er omfattet af Rådets afgørelse 2003/479/EF af 16. juni 2003 om ansættelsesvilkårene for udstationerede nationale eksperter og militærpersoner i Generalsekretariatet for Rådet(2), jf. dog den økonomiske ordning, der er fastsat i artikel 4 i denne afgørelse.

Artikel 6

Gruppens mandat udløber, når agenturet påbegynder sit virke, eller den 31. december 2004, idet det er det første tidspunkt, der gælder.

Artikel 7

Denne afgørelse har virkning fra dagen for vedtagelsen. Den offentliggøres i Den Europæiske Unions Tidende.

Udfærdiget i Bruxelles, den 17. november 2003.

På Rådets vegne

F. Frattini

Formand

(1) EUT L 235 af 23.9.2003, s. 22.

(2) EUT L 160 af 28.6.2003, s. 72.

BILAG

MANDAT FOR OPRETTELSESGRUPPEN FOR AGENTURET

1. Oprettelsesgruppen for agenturet udformer de nærmere betingelser for den operationelle etablering og drift af det kommende agentur på grundlag af den rapport, der er knyttet som bilag til Rådets konklusioner. Gruppen støtter Rådet og dets kompetente organer i arbejdet med henblik på oprettelsen af agenturet. Gruppen viderefører arbejdet med

- de finansielle, retlige og administrative aspekter (herunder budget og personale) i forbindelse med oprettelsen af agenturet og dets interne organisationsstruktur

- oprettelsen af agenturet, navnlig med hensyn til dets opgaver vedrørende udvikling af forsvarskapaciteter, forskning, anskaffelse og forsvarsmateriel.

2. Gruppen påbegynder sit arbejde i januar 2004. Gruppen udfører sine opgaver under politisk tilsyn fra Rådet, som udstikker retningslinjerne for dens arbejde. Lederen af gruppen underretter inden for disse rammer regelmæssigt Coreper og PSC via den forberedende ad hoc-gruppe om gruppens arbejde. Gruppen trækker via PSC på EU's Militærkomités ekspertise og i en form, der skal fastlægges nærmere, på ekspertisen hos EU's nationale forsvarsmaterieldirektører.

3. Gruppen forelægger inden udgangen af april 2004 via den forberedende ad hoc-gruppe forslag for Rådet med henblik på Rådets vedtagelse af de nødvendige afgørelser inden udgangen af juni 2004. Disse forslag skal bl.a. omhandle de administrative og logistiske aspekter af det kommende agentur, dets finansieringsramme og et udkast til dets første operative program. Gruppens mandat er opfyldt, når agenturet påbegynder sit virke, eller den 31. december 2004, idet det er det første tidspunkt, der gælder.

4. Gruppen hører ikke til Rådets forberedende organer.

GRUPPENS OPGAVER

5. Gruppen skal inden udgangen af april 2004 på grundlag af den rapport, der er knyttet som bilag til Rådets konklusioner af 17.-18. november 2003, udarbejde

a) en udførlig plan for oprettelsen af agenturet, herunder

- agenturets struktur og organisation

- de interne arbejdsmetoder og -procedurer, som agenturet skal anvende til at forvalte sine funktioner og opgaver

- forslag til agenturets arbejdsforbindelser med Rådets organer og Kommissionen

- forslag til passende forbindelser med OCCAR, WEAG/WEAO og L.o.I og planer for udvikling heraf

- budgetmæssige, administrative og personalemæssige ordninger (herunder i nødvendigt omfang udkast til mandat for centrale organer og udnævnelser)

- et udkast til det første operative program på følgende områder: udvikling af forsvarskapaciteter, forsvarsmaterielsamarbejde, befæstelse af grundlaget for den europæiske forsvarsindustri og -teknologi, tilvejebringelse af et konkurrencedygtigt europæisk forsvarsmaterielmarked og fremme af forskning

- en detaljeret tids- og køreplan for gennemførelsen

b) elementer til et udkast til fælles aktion om oprettelse af agenturet.

GRUPPENS LEDELSE OG SAMMENSÆTNING

Sammensætningen af gruppen skal afspejle agenturets fire aktivitetsområder som nævnt i konklusionerne fra Det Europæiske Råd i Thessaloniki.

Gruppen ledes af en gruppeleder, der udpeges af generalsekretæren/den højtstående repræsentant efter konsultationer med Rådet og Kommissionen blandt kandidater foreslået af medlemsstaterne, de tiltrædende stater og EU-institutionerne. Disse kandidater skal have solid erfaring og ekspertise inden for udvikling af forsvarskapaciteter, forskning, anskaffelse og forsvarsmateriel samt et godt kendskab til, hvordan EU fungerer, navnlig FUSP og ESFP.

Gruppen sammensættes af

- nationale eksperter udstationeret af medlemsstaterne og de tiltrædende stater ved Generalsekretariatet for Rådet i overensstemmelse med de specifikke krav til løsning af opgaven

- tjenestemænd fra EU's institutioner.

Kommissionen udstationerer en eller flere tjenestemænd ved gruppen.

Medlemmerne af gruppen vælges af generalsekretæren/den højtstående repræsentant i samråd med gruppelederen på det bredest mulige geografiske grundlag og har international handleevne.

Det tilstræbes under alle omstændigheder i forbindelse med ansættelsen, at gruppen sikres medarbejdere, der opfylder de højeste krav til kvalifikationer og indsats.